তথ্যবিবরণী নম্বর : ২৯৬৯

**অর্থমন্ত্রীর সাথে কোকাকোলা প্রেসিডেন্টের সাক্ষাৎ**

ঢাকা, ২৪ শ্রাবণ (৮ আগস্ট) :

অর্থমন্ত্রী আ হ ম মুস্তফা কামালের সাথে আজ সচিবালয়ে তাঁর কার্যালয়ে কোকাকোলার প্রেসিডেন্ট ও প্রধান অপারেটিং অফিসার Brian Smith সাক্ষাৎ করেন।

 সাক্ষাৎকালে Brian Smith বাংলাদেশে আগামী পাঁচ বছরে ২০০ মিলিয়ন মার্কিন ডলার বিনিয়োগ করার প্রস্তাব করেন। পাশাপাশি তিনি বর্তমান কর ব্যবস্থায় বিদ্যমান সম্পূরক কর ও মূল্য সংযোজন কর হ্রাস করা যায় কি না সেই বিষয় বিবেচনা করার বিষয়টি আলোচনা করেন। মন্ত্রী কোকাকোলাকে আরো অধিক বিনিয়োগ করার আহ্বান জানিয়ে বিশেষ অর্থনৈতিক অঞ্চলে বিনিয়োগ এবং পুঁজিবাজারে নিবন্ধনের জন্য পরামর্শ প্রদান করেন। তিনি অধিক বিনিয়োগ সম্পৃক্তকরণের মাধ্যমে কোকাকোলার সম্পূরক কর হ্রাস করার বিষয়টি বিবেচনা করা হবে বলে আশ্বস্ত করেন। কোকাকোলার ২০০ মিলিয়ন মার্কিন ডলার বিনিয়োগের মাধ্যমে বিশাল জনগোষ্ঠীর কর্মসংস্থানের সুযোগ হবে বলে মন্ত্রী আশা ব্যক্ত করেন।

 মন্ত্রী বলেন, দক্ষিণ এশিয়ার দেশগুলোর মধ্যে সবচেয়ে ভালো বিনিয়োগবান্ধব পরিবেশ এবং অত্যন্ত আকর্ষণীয় প্রণোদনার সুযোগ গ্রহণের মাধ্যমে অধিক হারে মুনাফার সুযোগ রয়েছে বাংলাদেশে। তাই কোকাকোলার উচিত বাংলাদেশে আরো বেশি বিনিয়োগ করা এবং এ দেশের তরুণ ও বর্ধমান জনসংখ্যার সুযোগ নেওয়া। বর্তমানে বাংলাদেশে ‘ডেমোগ্রাফিক ডেভিডেন্ট’ সুযোগ বিদ্যমান। আগামী ২০৩০ সাল পর্যন্ত তা অব্যাহত থাকবে। চীন, ভারত এবং এশিয়ার অন্যান্য ক্রমবর্ধমান অর্থনীতির মধ্যে বাংলাদেশ কৌশলগত ভৌগোলিক অবস্থানে রয়েছে। বাংলাদেশের ভৌগোলিক অবস্থান দেশটিকে আঞ্চলিক যোগাযোগ, বিদেশি বিনিয়োগ এবং গ্লোবাল আউটসোর্সিংয়ের একটি কেন্দ্রে পরিণত করেছে। সুতরাং কৌশলগত কারণেই বাংলাদেশকে এড়িয়ে বিশ্বের সার্বিক অগ্রগতি সম্ভব নয়।

#

তৌহিদুল/মাহমুদ/রাহাত/রফিকুল/সেলিম/২০১৯/২২০০ ঘণ্টা

তথ্যবিবরণী নম্বর : ২৯৬৮

ক্রীড়াক্ষেত্রে অনেক উন্নতি হয়েছে

 --- নৌপ্রতিমন্ত্রী

বিরল (দিনাজপুর), ২৪ শ্রাবণ (৮ আগস্ট) :

 নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, খেলাধুলা সুস্থ্য ও সুন্দর জাতি গঠনের মোক্ষম হাতিয়ার। এক সময় দেশে বছরব্যাপী খেলাধুলা হতো। আওয়ামী লীগ সরকারের সময় অন্যান্য ক্ষেত্রের ন্যায় ক্রীড়াক্ষেত্রেও অনেক উন্নতি হয়েছে। সারাদেশে বিভিন্ন ধরনের খেলাধুলা চলমান রয়েছে।

 প্রতিমন্ত্রী আজ দিনাজপুরের বিরল উপজেলাস্থ বিরল সরকারি পাইলট মডেল উচ্চ বিদ্যালয় মাঠে বঙ্গবন্ধু ও বঙ্গমাতা গোল্ডকাপ প্রাথমিক বিদ্যালয় ফুটবল টুর্নামেন্ট ২০১৯ এর পুরস্কার বিতরণ অনুষ্ঠানে এসব কথা বলেন।

 বিরল উপজেলা নির্বাহী কর্মকর্তা এবিএম রওশন কবীরের সভাপতিত্বে অনুষ্ঠানে অন্যান্যের মধ্যে বক্তব্য রাখেন জেলা প্রশাসক মাহমুদুল আলম, বিরল উপজেলা পরিষদের চেয়ারম্যান একেএম মোস্তাফিজুর রহমান বাবু এবং বিরল উপজেলা আওয়ামী লীগের ভারপ্রাপ্ত সভাপতি আব্দুল লতিফ।

 এবছর বিরল উপজেলায় বঙ্গবন্ধু গোল্ডকাপ প্রাথমিক বিদ্যালয় ফুটবল টুর্নামেন্টে চ্যাম্পিয়ন হয়েছে এনায়েতপুর সরকারি প্রাথমিক বিদ্যালয় এবং রানার্সআপ হয়েছে বিরল মডেল সরকারি প্রাথমিক বিদ্যালয় ও বঙ্গমাতা গোল্ডকাপ প্রাথমিক বিদ্যালয় ফুটবল টর্নামেন্টে চ্যাম্পিয়ন হয়েছে কাজীপাড়া প্রাথমিক বিদ্যালয় এবং রানার্সআপ হয়েছে সুখদেবপুর প্রাথমিক বিদ্যালয়।

 এর আগে প্রতিমন্ত্রী একই স্থানে বঙ্গমাতা শেখ ফজিলাতুন্নেছা মুজিবের জন্মদিন উপলক্ষে বিরল উপজেলার শিক্ষার্থীদের মাঝে গাছের চারা বিতরণ করেন।

#

জাহাঙ্গীর/মাহমুদ/ইসরাত/রফিকুল/জয়নুল/২০১৯/২১৫০ঘণ্টা

তথ্যবিবরণী নম্বর : ২৯৬৭

**এশিয়ান ইউনিভার্সিটি ফর উইমেন আয়োজিত অনুষ্ঠানে তথ্যমন্ত্রী**

**নারীর ক্ষমতায়নে আরো বেশি ভূমিকা রাখতে হবে**

চট্টগ্রাম, ২৪ শ্রাবণ (৮ আগস্ট) :

তথ্যমন্ত্রী ড. হাছান মাহ্মুদ বলেছেন, ‘জীবন হচ্ছে বাইসাইকেল চালানোর মতো। সাইকেল চালাতে যেমন ভারসাম্য রাখতে হয়, জীবনে সফল হতে হলেও তেমনি সবকিছুতে ভারসাম্য থাকা চাই। চলার পথে জীবনকে যুদ্ধক্ষেত্র মনে করতে হবে। নিজের স্বপ্ন ঠিক করে তা বাস্তবায়নে দৃঢ়ভাবে এগিয়ে যেতে হবে। সফলতা একদিন ধরা দেবেই।’

আজ চট্টগ্রামে এশিয়ান ইউনিভার্সিটি ফর উইমেন (এইউডব্লিউ) আয়োজিত ম্যাথ এন্ড সায়েন্স সামার স্কুলের সমাপনী অনুষ্ঠানে প্রধান অতিথির বক্তব্যে মন্ত্রী এসব কথা বলেন।

এশিয়ান ইউনিভার্সিটি ফর উইম্যান বাংলাদেশের গর্ব উল্লেখ করে তথ্যমন্ত্রী বলেন, নারীর ক্ষমতায়নে অবিশ্বাস্য কাজ করছে এশিয়ান ইউনিভার্সিটি ফর উইমেন। যারা এ শিক্ষা প্রতিষ্ঠানের মতো বিশ্বমানের একটি শিক্ষা প্রতিষ্ঠানে পড়াশোনার সুযোগ পেয়েছে তারা ভাগ্যবান। সবাই একদিন স্বপ্নের চেয়েও বড় হবে এবং নারীর ক্ষমতায়নে আরো বেশি ভূমিকা রাখবে বলে তিনি আশা প্রকাশ করেন।

অনুষ্ঠানে আরো বক্তব্য দেন সংসদ সদস্য ওয়াসিকা আয়েশা খান, শেভরনের পরিচালক-কর্পোরেট অ্যাফেয়ার্স ইসমাইল চৌধুরী, বুয়েটের প্রফেসর ড. সেলিয়া শাহনাজ, এইউডব্লিও’র রেজিস্ট্রার ড. ডেভ ডল্যান্ড, প্রফেসর এ কে এম মুনিরুজ্জামান মোল্লা প্রমুখ।

ড. হাছান মাহ্মুদ বলেন, ‘বিশ্বের অনেক দেশের মতো বাংলাদেশেও এখন অনেক সন্তান বাবা-মাকে অবহেলা করে। তাদের সেবা করে না। নির্যাতন করে। ফলে পারিবারিক বন্ধন নষ্ট হচ্ছে। সমাজে বিশৃঙ্খলা দেখা দিয়েছে। এসব বন্ধ করতে হবে। তবেই শান্তি ফিরে আসবে। এ বিষয়ে সরকার ইতোমধ্যে সংসদে আইন পাস করেছে। আইনের বাস্তবায়নও আমরা করবো।’

মন্ত্রী এ সময় প্রসঙ্গক্রমে বলেন, ‘সরকারের পক্ষ থেকে নবম ওয়েজ বোর্ড প্রজ্ঞাপন জারি করার জন্য সকল প্রস্তুতি গ্রহণ করা হয়েছিল। মন্ত্রীসভা কমিটি চূড়ান্ত করে সেটি মাননীয় প্রধানমন্ত্রীর কার্যালয়ে কেবিনেটে পাঠানোর জন্য আমরা সমস্ত কাগজপত্র তৈরি করে ফেলেছি। সেই পর্যায়ে আদালত থেকে স্থিতাবস্থার একটি রায় এসেছে। সংবাদপত্র মালিকদের পক্ষ থেকে আদালতে গেছে। সংবাদপত্র মালিকদের যে মামলা সেটাতে সরকার এবং ওয়েজবোর্ডকে বিবাদী করা হয়েছে। যেহেতু তারা আদালতে গেছে, আদালতে আমরা এটি বাস্তবায়নের লক্ষ্যে সরকারের পক্ষ থেকে আমাদের বক্তব্য অবশ্যই উপস্থাপন করবো। যাতে করে এটি বাস্তবায়ন করা সম্ভবপর হয়। আদালত স্থিতাবস্থা ও যেসব ব্যাখ্যা চেয়েছে সেগুলো আইনজীবীর মাধ্যমে আদালতে উপস্থাপন করা হবে।’

ডেঙ্গুর কারণে সারাদেশে উদ্বেগজনক পরিবেশ সৃষ্টি হয়েছে এমতাবস্থায় ডেঙ্গু নিয়ে সরকারের মন্ত্রীদের প্রতীকী কর্মসূচি নিয়ে কেউ কেউ নানা সমালোচনা ও প্রোপাগান্ডা ছড়াচ্ছেন, সাংবাদিকের এমন প্রশ্নের জবাবে তথ্যমন্ত্রী বলেন ‘কিছু লোক আছে যারা কোনো কাজ করেন না, অন্য কেউ কাজ করলে সমালোচনা করে। বিএনপি’রও একই দশা হয়েছে। এখন কি দেশের মানুষ নির্বাচন দাবির দিশায় আছে!' প্রশ্ন রাখেন তথ্যমন্ত্রী।

#

আকরাম/মাহমুদ/ফারহানা/মোশারফ/সেলিম/২০১৯/২১২০ ঘণ্টা

তথ্যবিবরণী নম্বর : ২৯৬৬

**সমুদ্রবন্দরসমূহের জন্য তিন নম্বর সতর্ক সংকেত অব্যাহত**

ঢাকা, ২৪ শ্রাবণ (৮ আগস্ট) :

 ভারতের উড়িষ্যা-পশ্চিমবঙ্গ উপকূলে অবস্থানরত মৌসুমী নিম্নচাপের কারণে বাংলাদেশের উপকূলীয় এলাকায়, উত্তর বঙ্গোপসাগর এবং সমুদ্র বন্দরসমূহের উপর দিয়ে ঝড়ো হাওয়া বয়ে যেতে পারে। চট্টগ্রাম, কক্সবাজার, মংলা ও পায়রা সমুদ্র বন্দরসমূহকে তিন নম্বর স্থানীয় সতর্ক সংকেত দেখিয়ে যেতে বলা হয়েছে। উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরবর্তী নির্দেশ না দেয়া পর্যন্ত উপকূলের কাছাকাছি থেকে সাবধানে চলাচল করতে বলা হয়েছে।

 মৌসুমী নিম্নচাপটি আরো উত্তর-পশ্চিম দিকে অগ্রসর হয়ে বর্তমানে ভারতের ঝাড়খ- ও তৎসংলগ্ন এলাকায় স্থল মৌসুমী নিম্নচাপ হিসেবে অবস্থান করছে। এটি আরো পশ্চিম-উত্তরপশ্চিম দিকে অগ্রসর হয়ে ক্রমশঃ দুর্বল হয়ে যেতে পারে। এর প্রভাবে উত্তর বঙ্গোপসাগর এবং বাংলাদেশ উপকূলীয় এলাকায় গভীর সঞ্চারণশীল মেঘমালা সৃষ্টি অব্যাহত আছে। দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের দুপুর ২টার প্রতিবেদনে এসব তথ্য পাওয়া গেছে।

 আজ সন্ধ্যা ৬টা পর্যন্ত দেশের অভ্যন্তরীণ নদীবন্দরসমূহের জন্য আবহাওয়ার পূর্বাভাসে বলা হয়েছে, খুলনা, বরিশাল, পটুয়াখালী, নোয়াখালী, কুমিল্লা, চট্টগ্রাম এবং কক্সবাজার অঞ্চলসমূহের উপর দিয়ে দক্ষিণ/দক্ষিণ-পূর্ব দিক থেকে ঘণ্টায় ৬০-৮০ কিঃ মিঃ বেগে বৃষ্টি/বজ্রবৃষ্টি-সহ অস্থায়ীভাবে ঝড়ো হাওয়া বয়ে যেতে পারে। এসব এলাকার নদীবন্দরসমূহকে ২ নম্বর নৌ- হুশিয়ারি সংকেত দেখাতে বলা হয়েছে।

 এছাড়া দেশের অন্যত্র দক্ষিণ/দক্ষিণ-পূর্ব দিক থেকে ঘণ্টায় ৪৫-৬০ কিঃ মিঃ বেগে বৃষ্টি/বজ্রবৃষ্টি-সহ অস্থায়ীভাবে দমকা/ঝড়ো হাওয়া বয়ে যেতে পারে। এসব এলাকার নদীবন্দরসমূহকে ১ নম্বর সতর্ক সংকেত দেখাতে বলা হয়েছে।

 প্রতিবেদন অনুযায়ী আজ ৮ আগস্ট সকাল ৯টা থেকে পরবর্তী ২৪ ঘণ্টার আবহাওয়ার পূর্বাভাস- ঢাকা, খুলনা, বরিশাল ও চট্টগ্রাম বিভাগের অধিকাংশ জায়গায়; রংপুর, রাজশাহী, সিলেট ও ময়মনসিংহ বিভাগের অনেক জায়গায় অস্থায়ী দমকা অথবা ঝড়ো হাওয়া-সহ হালকা থেকে মাঝারী ধরনের বৃষ্টি অথবা বজ্র-সহ বৃষ্টি হতে পারে। সেই সাথে দেশের কোথাও কোথাও মাঝারী ধরনের ভারী থেকে ভারী বর্ষণ হতে পারে।

 এদিকে, গঙ্গা-পদ্মা ব্যতীত দেশের সকল প্রধান নদ-নদীসমূহের পানি সমতল হ্রাস পাচ্ছে, যা আগামী ৪৮ ঘণ্টা পর্যন্ত অব্যাহত থাকতে পারে। গত ২৪ ঘণ্টায় দেশের ৫৭ স্থানে নদীর পানি হ্রাস পেয়েছে। বৃদ্ধি পেয়ে ৩৪ স্থানে। সকল নদ-নদীর পানি বিপদসীমার নীচে নেমে এসেছে।

 সরকার গত ১ জুলাই থেকে আজ পর্যন্ত বিভিন্ন জেলায় ২৮ হাজার ৬৫০ মে. টন চাল, ৪ কোটি ৯৩ লাখ ৫০ হাজার টাকা, ১ লাখ ১৮ হাজার কার্টুন শুকনা খাবার, ৮ হাজার ৫০০ সেট তাঁবু, ৫৪ হাজার ৭০০ বান্ডিল ঢেউটিন, গৃহ নির্মাণে ১৬ কোটি ৪১ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করেছে

#

কাদের/মাহমুদ/রাহাত/রফিকুল/সেলিম/২০১৯/২১১৫ ঘণ্টা

তথ্যবিবরণী নম্বর : ২৯৬৫

ডেঙ্গু প্রতিরোধে সচেতনতা সবচেয়ে জরুরি

 --- স্বাস্থ্যমন্ত্রী

ঢাকা, ২৪ শ্রাবণ (৮ আগস্ট) :

 স্বাস্থ্য ও পরিবার কল্যাণ মন্ত্রী জাহিদ মালেক বাসা-বাড়ি ও স্কুল-কলেজে জমে থাকা স্বচ্ছ পানি প্রতি ৩ দিনে ১ বার পরিবর্তন করার আহ্বান জানিয়ে বলেছেন, ডেঙ্গু প্রতিরোধে ব্যক্তি সচেতনতা এখন সবচেয়ে জরুরি।

আজ রাজধানীর বাড্ডায় যুগান্তর বোর্ড রুমে দৈনিক যুগান্তর পত্রিকা আয়োজিত ‘ডেঙ্গু নিয়ন্ত্রণ ও সচেতনতায় করণীয় শীর্ষক গোলটেবিল সভায় প্রধান অতিথি হিসেবে উপস্থিত থেকে মন্ত্রী এসব কথা বলেন।

ঢাকা-১ আসনের সাবেক সংসদ সদস্য এডভোকেট সালমা ইসলামের সভাপতিত্বে অনুষ্ঠানে আরো বক্তব্য রাখেন ঢাকা সিটি কর্পোরেশন উত্তরের মেয়র মোঃ আতিকুল ইসলাম, স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, বিএসএমএমইউ-এর মেডিসিন বিশেষজ্ঞ ডা. এবিএম আব্দুল্লাহ, বিএসএমএমইউ-এর প্রাক্তন উপাচার্য অধ্যাপক ডা. নজরুল ইসলাম, কীটতত্ত্ববিদ ড. মঞ্জুর চৌধুরী, কীটনাশক বিশেষজ্ঞ এ কে আজাদ এবং আইসিডিডিআরবি এর প্রাক্তন প্রধান বৈজ্ঞানিক কর্মকর্তা ডা. মুশতাক হোসেন প্রমুখ।

 আলোচনা সভায় বক্তারা এডিস মশার বংশ বিস্তার রোধে করণীয় উপায়সমূহ ও চিকিৎসা পদ্ধতি নিয়ে আলোচনা করেন এবং বাড়ি বাড়ি গিয়ে এডিস মশার বংশ বিস্তার রোধে করণীয় জানাতে প্রচারণা বৃদ্ধির পরামর্শ দেন। ডেঙ্গু রোগে আতঙ্কিত না হয়ে দ্রুত চিকিৎসকের পরামর্শ গ্রহণেরও কথা জানান বক্তারা।

#

মাইদুল/মাহমুদ/মোশারফ/জয়নুল/২০১৯/২১০০ঘণ্টা

তথ্যবিবরণী নম্বর : ২৯৬৪

সচেতনতার মাধ্যমে ডেঙ্গু প্রতিরোধ করা সম্ভব

 --- মোস্তাফা জব্বার

ঢাকা, ২৪ শ্রাবণ (৮ আগস্ট) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, আতঙ্কিত না হয়ে সচেতনতা সৃষ্টির মাধ্যমে ডেঙ্গু প্রতিরোধ করা সম্ভব। ডেঙ্গু প্রতিরোধে পুরো দেশবাসীর সাথে একাত্ম হয়ে কাজ করার জন্য ডাক ও টেলিযোগাযোগ বিভাগ ও এর অধীন বিভিন্ন সংস্থার কর্মকর্তা-কর্মচারীদের প্রতি আহ্বান জানিয়ে তিনি বলেন, ডেঙ্গু সমস্যা কেবল বাংলাদেশের সমস্যাই নয়, এটি একটি বৈশ্বিক দুর্যোগ।

 মন্ত্রী আজ ঢাকায় ডাক অধিদপ্তরের সম্মেলন কক্ষে ডাক ও টেলিযোগাযোগ বিভাগের উদ্যোগে ডেঙ্গু সম্পর্কে সচেতনতা সৃষ্টির লক্ষ্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন। ডাক ও টেলিযোগাযোগ বিভাগের সচিব অশোক কুমার বিশ্বাসের সভাপতিত্বে অনুষ্ঠানে স্বাস্থ্য মন্ত্রণালয়ের অতিরিক্ত সচিব পারভিন আক্তার এবং ডাক অধিদপ্তরের মহাপরিচালক এসএস ভদ্র বক্তৃতা করেন।

 মন্ত্রী অনুষ্ঠানে ডেঙ্গু সম্পর্কে করণীয় বিভিন্ন দিক তুলে ধরে বলেন, এডিস মশার জন্মস্থল সম্পর্কে সচেতন থাকতে হবে। সেটা নিজের আঙ্গিনা বা ঘরের অভ্যন্তরে হওয়ায় অনেক ক্ষেত্রেই তা নগর পরিচ্ছন্ন কর্মীর নাগালের বাইরে থাকে। নিজেদের উদ্যোগে নিজেদের আঙ্গিনা পরিচ্ছন্ন রাখাসহ ডেঙ্গু সম্পর্কে সচেতনতা তৈরির জন্য কাজ করতে হবে, অন্যদেরও সচেতন করতে হবে। নিজ উদ্যোগে নিজ নিজ অফিস পরিচ্ছন্ন রাখতে হবে।

 পরে মন্ত্রী ডাক ও টেলিযোগাযোগ বিভাগ প্রকাশিত ডেঙ্গু সম্পর্কে সচেতনতামূলক তথ্য সংবলিত লিফলেট বিতরণ কার্যক্রম উদ্বোধন করেন।

#

শেফায়েত/মাহমুদ/ফারহানা/রফিকুল/জয়নুল/২০১৯/২১০০ঘণ্টা

তথ্যবিবরণী নম্বর : ২৯৬৩

**ডেঙ্গু প্রতিরোধে প্রচারণা ও অভিযান অব্যাহত থাকবে**

 **-- স্থানীয় সরকার মন্ত্রী**

ঢাকা, ২৪ শ্রাবণ (৮ আগস্ট) :

 সরকার মন্ত্রী মোঃ তাজুল ইসলাম বলেছেন, দেশব্যাপী জনসচেতনতা সৃষ্টি, মশার প্রজননস্থল বিনষ্ট করা, পরিচ্ছন্নতা অভিযান পরিচালনা এবং লার্ভা ও মশক নিধন কার্যক্রম অব্যাহত থাকবে।

আজ রাজধানীর বেইলী রোড এলাকায় ঢাকা দক্ষিণ সিটি কর্পোরেশনের মশক নিধন কর্মসূচিতে অংশগ্রহণ শেষে সাংবাদিকদের সাথে আলাপকালে মন্ত্রী এসব কথা জানান। এ সময় ঢাকা দক্ষিণ সিটি কর্পোরেশনের মেয়র মোহাম্মদ সাঈদ খোকন-সহ মন্ত্রণালয় ও সিটি কর্পোরেশনের সংশ্লিষ্ট কর্মকর্তারা উপস্থিত ছিলেন।

 প্রতিবেশী দেশ ভারতের কলকাতার উদাহরণ দিয়ে মন্ত্রী বলেন, তারা এখন সারা বছর ধরে এডিস মশার উৎসস্থল ধ্বংস করে ও সচেতনতামূলক কার্যক্রম চালায়। আমাদেরও বছরব্যাপী কাজ করতে হবে যাতে ডেঙ্গুর প্রকোপ নিয়ন্ত্রণে থাকে।

এ সময় স্থানীয় সরকার মন্ত্রী এবং ঢাকা দক্ষিণ সিটি কর্পোরেশনের মেয়রের উপস্থিতিতে নির্মাণাধীন রূপায়ন স্বপ্ন নিলয় টাওয়ারে এডিস মশার লার্ভা পাওয়ায় মোবাইল কোর্টের মাধ্যমে পঞ্চাশ হাজার টাকা জরিমানা করা হয়।

#

হাসান/মাহমুদ/ফারহানা/রফিকুল/সেলিম/২০১৯/১৯৩০ ঘণ্টা

তথ্যবিবরণী নম্বর : ২৯৬২

**বাংলাদেশ ট্রেড পোর্টাল বিশ্ববাণিজ্যের অগ্রযাত্রায় সহায়ক হবে**

 **-- বাণিজ্যমন্ত্রী**

ঢাকা, ২৪ শ্রাবণ (৮ আগস্ট) :

বাণিজ্যমন্ত্রী টিপু মুনশি বলেছেন, বাংলাদেশ ট্রেড পোর্টাল বিশ্ববাণিজ্যের অগ্রযাত্রায় সহায়ক হবে। প্রতিযোগিতামূলক বিশ্ববাণিজ্যে সংশ্লিষ্ট তথ্য জানা একান্ত প্রয়োজন। ট্রেড পোর্টালে দেশের সংশ্লিষ্ট সকল মন্ত্রণালয় ও বিভাগের বাণিজ্য সংক্রান্ত হালনাগাদ তথ্য থাকলে ব্যবসায়ীগণ উপকৃত হবেন।

মন্ত্রী আজ ঢাকায় হোটেল ইন্টারকন্টিনেন্টালে বিশ্বব্যাংকের সহায়তায় বাংলাদেশ ট্রেড পোর্টাল তথ্য সমৃদ্ধ করার জন্য সরকারের বাণিজ্য সংশ্লিষ্ট ৩৯টি মন্ত্রণালয়, সংস্থা ও বিভাগের সঙ্গে বাণিজ্য মন্ত্রণালয়ের সমঝোতা স্মারক স্বাক্ষর অনুষ্ঠানে প্রধান অতিথির বক্তৃতায় এসব কথা বলেন। বাণিজ্য মন্ত্রণালয়ের সিনিয়র সচিব মোঃ মফিজুল ইসলামের সাথে ৩৯টি মন্ত্রণালয়, সংস্থা ও বিভাগের প্রতিনিধিগণ এতে স্বাক্ষর করেন।

মন্ত্রী বলেন, তথ্য সমৃদ্ধ বাংলাদেশ ট্রেড পোর্টাল দেশি ও আন্তর্জাতিক বাণিজ্যের জন্য সহায়ক হবে। অবাধ বাণিজ্যের যুগে সঠিক তথ্য খুবই গুরুত্বপূর্ণ। দেশীয় ও আন্তর্জাতিক বাণিজ্যের পাশাপাশি বিনিয়োগবান্ধব পরিবেশ সৃষ্টি হবে। বাংলাদেশ ট্রেড পোর্টালে বিশ্ববাণিজ্য দেখা যাবে, বিভিন্ন প্রয়োজনীয় তথ্য জানা যাবে। ব্যবসা সহায়ক এ ট্রেড পোর্টাল দেশের বাণিজ্যে নতুন অধ্যায়ের সূচনা করলো।

বাণিজ্য মন্ত্রণালয়ের সিনিয়র সচিব মোঃ মফিজুল ইসলামের সভাপতিত্বে অনুষ্ঠানে স্বাগত বক্তব্য রাখেন বাণিজ্য মন্ত্রণালয়ের ডব্লিউটিও এর মহাপরিচালক (অতিরিক্ত সচিব) মোঃ কামাল হোসেন, বিশেষ অতিথির বক্তব্য রাখেন বিশ্ব ব্যাংকের বিআরসিপি-১ এর টাস্ক টিম লিডার এরিক নোরাপ।

এরপর বাণিজ্যমন্ত্রী হোটেল ইন্টারকন্টিনেন্টালে ন্যাশনাল ট্রেড এন্ড ট্রান্সপোর্ট ফেসিলিটেশন কমিটির তৃতীয় সভায় সভাপতিত্ব করেন।

#

বকসী/মাহমুদ/ফারহানা/রফিকুল/সেলিম/২০১৯/১৯২০ ঘণ্টা

তথ্যবিবরণী নম্বর : ২৯৬১

সকলের জন্য নির্দেশনা

নির্দিষ্ট স্থানে পশু কোরবানি ও দ্রুত বর্জ্য অপসারণ

ঢাকা, ২৪ শ্রাবণ (৮ আগস্ট) :

আসন্ন ঈদুল আজহা উপলক্ষে সড়ক ও মহাসড়কে পশুর হাট না বসানোর জন্য সকলকে অনুরোধ করা হয়েছে। বাড়ির আঙ্গিনায় কোরবানির পর নিজ দায়িত্বে বর্জ্য অপসারণের জন্য অনুরোধ করা হয়েছে। শিক্ষা প্রতিষ্ঠানসমূহের আঙ্গিনায় পশু কোরবানি করা হলে আয়োজকদের স্ব-উদ্যোগে বর্জ্য অপসারণের জন্য অনুরোধ করা হয়েছে। সারা দেশে নির্দিষ্ট স্থানে কোরবানির পশু জবাই নিশ্চিত করার জন্য সকল সিটি কর্পোরেশন, পৌরসভা, উপজেলা পরিষদ ও ইউনিয়ন পরিষদ প্রয়োজনীয় কার্যক্রম গ্রহণ করবে। কোনোক্রমেই উন্মুক্ত স্থানে কিংবা সড়কে কোরবানি দেওয়া যাবে না।

প্রধানমন্ত্রীর কার্যালয়ের গভর্নেন্স ইনোভেশন ইউনিটের নির্দেশনার আলোকে সম্প্রতি অনুষ্ঠিত স্থানীয় সরকার বিভাগের এ সংক্রান্ত দুটি সভায় এসব নির্দেশনা দেওয়া হয়।

 সভায় জানানো হয়, কোরবানির প্রতিটি পশুর হাটে সংশ্লিষ্ট এলাকার নির্ধারিত কোরবানির স্থান ইলেকট্রনিক ডিজিটাল ডিসপ্লেতে জনগণকে জানানোর ব্যবস্থা করা হবে। কোরবানির জন্য নির্ধারিত স্থানসমূহ স্বাস্থ্যসম্মত রাখার পাশাপাশি বর্ষাকাল বিবেচনায় সামিয়ানা/ ত্রিপল টাঙানো হবে। জবাইকৃত পশুর রক্ত অপসারণের জন্য ড্রেনেজ ও প্রয়োজনীয় বসার ব্যবস্থা গ্রহণ করা হবে। পশু জবাই কাজে স্থানীয় যুব সংগঠন, সমবায় সংগঠনকে সম্পৃক্ত করা যেতে পারে।

 প্রতিটি হাটে ভেটেরিনারি সার্জনের সমন্বয়ে মেডিকেল টিমের ব্যবস্থা করা হয়েছে। মেডিকেল টিম ক্ষতিকর স্টেরয়েড প্রয়োগকৃত পশু ও অসুস্থ পশু সনাক্ত করবে এবং এ ধরণের পশু যাতে পশুর হাটে প্রদর্শন বা বিক্রি না হয় সে বিষয়ে যথাযথ ব্যবস্থা গ্রহণ করবে। এছাড়া মসজিদের ইমামগণকে নির্দিষ্ট স্থানে পশু কোরবানির উপকারিতা ও প্রয়োজনীয়তা বিষয়ে জনগণকে সচেতন করার জন্য অনুরোধ করা হয়েছে।

 স্বরাষ্ট্র মন্ত্রণালয় থেকে কোরবানির পশুর হাট ও কোরবানির পশু জবাই কার্যক্রমের নিরাপত্তা বিধানে প্রয়োজনীয় ব্যবস্থা গ্রহণ করা হয়েছে। কোরবানির পশুর হাটে জাল নোট সনাক্তকরণের জন্য বাংলাদেশ ব্যাংক প্রয়োজনীয় ব্যবস্থা গ্রহণ করেছে।

#

হাসান/মাহমুদ/রাহাত/রফিকুল/সেলিম/২০১৯/১৯১০ ঘণ্টা

তথ্যবিবরণী নম্বর : ২৯৬০

**ডেঙ্গু মোকাবিলায় কীটনাশক আমদানি উন্মুক্ত**

ঢাকা, ২৪ শ্রাবণ (৮ আগস্ট) :

 দেশের চলমান ডেঙ্গু রোগ পরিস্থিতি পর্যালোচনা এবং এ রোগের রোগীদের সুচিকিৎসা নিশ্চিত করতে প্রয়োজনীয় ঔষধ সরবরাহ ও মূল্য স্বাভাবিক রাখতে বাংলাদেশ ঔষধ শিল্প সমিতি এবং কেমিস্ট এন্ড ড্রাগিস্ট সমিতির নেতৃবৃন্দের সাথে গতকাল (৭ আগস্ট) বাণিজ্য মন্ত্রণালয়ে এক মতবিনিময় সভা করেন বাণিজ্য মন্ত্রণালয়ের সিনিয়র সচিব মোঃ মজিফুল ইসলাম। এ সময় বাণিজ্য মন্ত্রণালয়ের সিনিয়র কর্মকর্তাবৃন্দ উপস্থিত ছিলেন।

 সভায় বাণিজ্য সচিব বলেন, ডেঙ্গু পরিস্থিতি মোকাবিলায় মশা নিধক/কীটনাশক আমদানি উন্মুক্ত করা হয়েছে। স্বাস্থ্য মন্ত্রণালয় বা ঔষধ প্রশাসন অধিফতরের অনাপত্তিক্রমে আমদানিকারকগণ ন্যায্য মূল্যে বিক্রয়ের জন্য যদি কোনো ডেঙ্গু প্রতিরোধক ঔষধ, ওডোমস/রিপেলেন্ট বা এডিস মশা নিধনকারী কীটনাশক আমদানি করতে চায়, তাহলে বাণিজ্য মন্ত্রণালয় তাৎক্ষণিকভাবে তা সরাসরি আমদানির অনুমতি প্রদান করবে।

 সভায় বাংলাদেশ ঔষধ শিল্প সমিতির নেতৃবৃন্দ বাণিজ্য মন্ত্রণালয়কে জানায়, ডেঙ্গুজরের প্রতিষেধক হিসেবে দেশে পর্যাপ্ত পরিমাণে প্যারাসিটামল ও আইভি ফ্লুইড মজুত রয়েছে। প্রয়োজনে অতি অল্প সময়ের মধ্যে এ ঔষধ প্রস্তুত করার জন্য ফ্যাক্টরিগুলোর প্রয়োজনীয় প্রস্তুতি রয়েছে। কোনো ঔষধের মূল্য যাতে কৃত্রিম উপায়ে বৃদ্ধি না পায়, এ বিষয়ে দেশের ঔষধ প্রস্তুতকারক প্রতিষ্ঠানগুলো তৎপর রয়েছে।

#

বকসী/মাহমুদ/মোশারফ/জয়নুল/২০১৯/১৯২০ঘণ্টা

তথ্যবিবরণী নম্বর : ২৯৫৯

বঙ্গবন্ধুর শাহাদতবার্ষিকী পালন

ডিএফপিতে পক্ষকালব্যাপী আলোকচিত্র প্রদর্শনী

ঢাকা, ২৪ শ্রাবণ (৮ আগস্ট) :

 জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী উপলক্ষে চলচ্চিত্র ও প্রকাশনা অধিদপ্তর (ডিএফপি) প্রাঙ্গণে (তথ্য ভবনে) পক্ষকালব্যাপী এক আলোকচিত্র প্রদর্শনী শুরু হয়েছে।

 দেশে ও বিদেশে বঙ্গবন্ধুর জীবন ও কর্মের বিভিন্ন দিকের ওপর গৃহীত একশর বেশি আলোকচিত্র প্রদর্শনীতে স্থান পেয়েছে।

 প্রদর্শনীটি চলচ্চিত্র ও প্রকাশনা অধিদপ্তর, প্রেস ইনস্টিটিউট বাংলাদেশ এবং বাংলাদেশ সেন্সর বোর্ডের যৌথ উদ্যোগে আয়োজন করা হয়েছে।

#

ইসতাক/মাহমুদ/মোশারফ/সেলিম/২০১৯/১৯০০ ঘণ্টা

তথ্যবিবরণী নম্বর : ২৯৫৮

**সারা দেশে ডেঙ্গু পরিস্থিতি**

ঢাকা, ২৪ শ্রাবণ (৮ আগস্ট) :

 স্বাস্থ্য অধিদপ্তরের হেল্থ ইমার্জেন্সি অপারেশন সেন্টার ও কন্ট্রোল রুমের প্রতিবেদন অনুযায়ী গত পয়লা জানুয়ারি থেকে আজ পর্যন্ত ডেঙ্গু জ্বরে আক্রান্ত রোগীর সংখ্যা সর্বমোট ৩৪ হাজার ৬ শত ৬৬ জন। বিভিন্ন হাসপাতালে চিকিৎসা শেষে এ পর্যন্ত সুস্থ হয়ে বাড়ি ফিরে গেছেন ২৫ হাজার ৮ শত ৭২ জন। এ পর্যন্ত ২৯ জন ডেঙ্গু জ্বরে আক্রান্ত হয়ে মারা গেছেন।

 বর্তমানে ঢাকায় ৪০টি সরকারি ও বেসরকারি হাসপাতালে ভর্তি রোগীর সংখ্যা ৫ হাজার ১ শত ৪০ জন এবং ঢাকার বাইরে অন্যান্য বিভাগে মোট ভর্তি রোগীর সংখ্যা ৩ হাজার ৬ শত ২৫ জন। দেশে বিভিন্ন হাসপাতালে গত ২৪ ঘণ্টায় ডেঙ্গু জ্বরে আক্রান্ত নতুন রোগী ভর্তি হয়েছে ২ হাজার ৩ শত ২৬ জন।

#

মাহমুদ/ইসরাত/মোশারফ/জয়নুল/২০১৯/১৮৫০ঘণ্টা

তথ্যবিবরণী নম্বর : ২৯৫৭

**আগামী ৫ বছরে ২০০ মিলিয়ন মার্কিন ডলার বিনিয়োগ করবে কোকাকোলা**

ঢাকা, ২৪ শ্রাবণ (৮ আগস্ট) :

 কোমল পানীয় প্রস্তুতকারী প্রতিষ্ঠান কোকাকোলা কোম্পানি আগামী ৫ বছরে বাংলাদেশে ২০০ মিলিয়ন মার্কিন ডলার বিনিয়োগের পরিকল্পনা গ্রহণ করেছে। এর মধ্যে আগামী বছর ৫০ মিলিয়ন মার্কিন ডলার বিনিয়োগ করবে এই বহুজাতিক প্রতিষ্ঠান।

 কোকাকোলা কোম্পানির ৬ সদস্যের একটি প্রতিনিধিদল আজ শিল্পমন্ত্রী নূরুল মজিদ মাহমুদ হুমায়ূনের সাথে তাঁর কার্যালয়ে সাক্ষাৎ করে এই পরিকল্পনার কথা জানায়। শিল্প সচিব মোঃ আবদুল হালিম, অতিরিক্ত সচিব পরাগ এ সময় উপস্থিত ছিলেন। কোম্পানির প্রেসিডেন্ট ও চিফ অপারেটিং অফিসার ব্রায়ান স্মিথ (ইৎরধহ ঝসরঃয) প্রতিনিধিদলের নেতৃত্ব দেন।

 শিল্পমন্ত্রী কোকাকোলার সুনির্দিষ্ট বিনিয়োগ প্রস্তাব শিল্প মন্ত্রণালয়ে প্রেরণের আহ্বান জানিয়ে বলেন, এক্ষেত্রে শিল্প মন্ত্রণালয়ের পক্ষ থেকে সব ধরনের সহায়তা প্রদান করা হবে। কোকাকোলা কোম্পানি বেভারেজ পানীয় কোকাকোলা ছাড়াও অন্যান্য পানীয় উৎপাদন করছে উল্লেখ করে শিল্পমন্ত্রী বাংলাদেশে বোতলজাত পানিসহ অন্যান্য স্বাস্থ্যসম্মত পানীয় তৈরিতে এগিয়ে আসার জন্য এই প্রতিষ্ঠানের প্রতি আহ্বান জানান।

 শিল্প সচিব বলেন, বাংলাদেশের একটি বিশাল বাজার রয়েছে। জনগণের ক্রয় ক্ষমতা বাড়ছে। নতুন নতুন পণ্যের প্রতি মানুষ অধিক আগ্রহ দেখাচ্ছে।

 ব্রায়ান স্মিথ বলেন, বাংলাদেশে কোকাকোলার বাজার অত্যন্ত সম্ভাবনাময়। গ্রামীণ ও আধা-গ্রামীণ অঞ্চলে সরবরাহ বাড়াতে কোকাকোলার উৎপাদন ক্ষমতা বৃদ্ধি করা হবে। তিনি বলেন, ভবিষ্যতে বাংলাদেশে বিভিন্ন মাত্রার চিনিযুক্ত কোকাকোলা পানীয় উৎপাদন করা হবে।

#

মাসুম/মাহমুদ/মোশারফ/জয়নুল/২০১৯/১৮৪৫ঘণ্টা

তথ্যবিবরণী নম্বর : ২৯৫৬

**স্বাস্থ্য সেবা বিভাগের কর্মচারীদের ঈদের ছুটি বন্ধ**

ঢাকা, ২৪ শ্রাবণ (৮ আগস্ট) :

 স্বাস্থ্যমন্ত্রী জাহিদ মালেকের নির্দেশনায় দেশের চলমান ডেঙ্গু পরিস্থিতি মোকাবিলায় গৃহীত কার্যক্রম জোরদার ও সমন্বয় করার জন্য স্বাস্থ্য ও পরিবার কল্যাণ মন্ত্রণালয়ের স্বাস্থ্য সেবা বিভাগ এবং অধীনস্থ দপ্তর ও সংস্থার কর্মকর্তা-কর্মচারীদের আগামী ৯ আগস্ট থেকে ১৭ আগস্ট পর্যন্ত নিজ নিজ কর্মস্থল ত্যাগ না করার জন্য নির্দেশনা প্রদান করেছে স্বাস্থ্য সেবা বিভাগ।

 একই সাথে স্বাস্থ্য ও পরিবার কল্যাণ মন্ত্রণালয়ের স্বাস্থ্য সেবা বিভাগ কর্তৃক ডেঙ্গু নিয়ন্ত্রণ বিষয়ক গঠিত মনিটরিং টিমকে সার্বক্ষণিক তদারকি করার জন্য নির্দেশনাও প্রদান করা হয়েছে।

#

মাইদুল/মাহমুদ/মোশারফ/জয়নুল/২০১৯/১৮৩০ঘণ্টা

তথ্যবিবরণী নম্বর : ২৯৫৫

**বঙ্গবন্ধুর জন্মশতবার্ষিকী উদ্‌যাপনে অংশীদার হতে ভারতের আগ্রহ**

দিল্লী, ৮ আগস্ট :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপনে অংশীদার হতে আগ্রহ প্রকাশ করেছেন ভারতের প্রধানমন্ত্রী নরেন্দ্র মোদি।

 স্বরাষ্ট্রমন্ত্রী আসাদুজ্জামান খান আজ ৮ আগস্ট নয়াদিল্লীতে ভারতের প্রধানমন্ত্রী নরেন্দ্র মোদির সাথে সাক্ষাৎ করতে গেলে ভারতের প্রধানমন্ত্রী এই আগ্রহ ব্যক্ত করেন।

 বৈঠকের শুরুতে ভারতের সাবেক পররাষ্ট্রমন্ত্রী সুষমা স্বরাজের অকাল মৃত্যুতে স্বরাষ্ট্রমন্ত্রী গভীর শোক প্রকাশ করেন।

 ১৭ তম লোকসভা নির্বাচনে বিপুল বিজয়ের মাধ্যমে দ্বিতীয় বারের মত ভারতের প্রধানমন্ত্রী নির্বাচিত হওয়ায় নরেন্দ্র মোদিকে অভিনন্দন জানান স্বরাষ্ট্রমন্ত্রী। একাদশ জাতীয় সংসদে নিরঙ্কুশ বিজয়ের মাধ্যমে টানা তৃতীয় বারের মত বাংলাদেশের প্রধানমন্ত্রী নির্বাচিত হওয়ায় স্বরাষ্ট্রমন্ত্রীর মাধ্যমে প্রধানমন্ত্রী শেখ হাসিনাকে অভিনন্দন জানান ভারতের প্রধানমন্ত্রী নরেন্দ্র মোদি।

 সন্ত্রাসের বিরুদ্ধে বাংলাদেশের প্রধানমন্ত্রী শেখ হাসিনার 'জিরো টলারেন্স' নীতির ভূয়সী প্রশংসা করেন মোদি। সীমান্তে মাদকসহ সকল চোরাচালান বন্ধে ভারত সরকারের সহযোগিতা কামনা করেন বাংলাদেশের স্বরাষ্ট্রমন্ত্রী। এসময় ভারতের প্রধানমন্ত্রী সীমান্তে মাদক চোরাচালান বন্ধসহ একটি নিরাপদ ও কার্যকর সীমান্ত প্রতিষ্ঠায় দুই দেশ একসঙ্গে কাজ করবে বলে অঙ্গীকার ব্যক্ত করেন।

 আসাদুজ্জামান রোহিঙ্গা সমস্যা সমাধানে ভারত সরকারের সহযোগিতা কামনা করেন। ভারতের প্রধানমন্ত্রী জানান, ভারত ইতোমধ্যে মায়ানমারের সরকারের সঙ্গে রোহিঙ্গা সমস্যা সমাধানে আলোচনা করেছে এবং ভারত মনে করে এ সমস্যার দ্রুত সমাধান প্রয়োজন।  রোহিঙ্গাদের নিজ দেশে প্রত্যাবর্তনে মায়ানমারের সঙ্গে আলোচনা করে সহযোগিতার আশ্বাস দেন মোদি।

 বাংলাদেশের ভূমি ব্যাবহার করে কোন সন্ত্রাসী, জঙ্গী ও বিচ্ছিন্নতাবাদী গোষ্ঠী যাতে দক্ষিণ এশীয় অঞ্চলের শান্তি বিনষ্ট করতে না পারে সে বিষয়ে বাংলাদেশের গৃহীত নীতির ভূয়সী প্রশংসা করেন ভারতের প্রধানমন্ত্রী। সাম্প্রদায়িক সম্প্রীতি রক্ষায় বিশ্বে বাংলাদেশকে এক রোল মডেল বলে অভিহিত করে সাম্প্রদায়িক সম্প্রীতি অবলোকন করার বিশ্ব নেতৃবৃন্দকে বাংলাদেশ ভ্রমণের পরামর্শ দেন ভারতের প্রধানমন্ত্রী।

 এসময় ভারতে নিযুক্ত বাংলাদেশের হাইকমিশনার সৈয়দ মোয়াজ্জেম আলী, স্বরাষ্ট্র মন্ত্রণালয়ের জননিরাপত্তা বিভাগের সচিব মোস্তাফা কামাল উদ্দীন, সুরক্ষাসেবা বিভাগের সচিব মোঃ শহিদুজ্জামান, আইজিপি ড. মোঃ জাবেদ পাটোয়ারী উপস্থিত ছিলেন।

#

শরীফ/অনসূয়া/পরীক্ষিৎ/আসমা/২০১৯/১৬৪০ ঘণ্টা

তথ্যবিবরণী নম্বর : ২৯৫৪

**পবিত্র ঈদুল আজহার নামাজের সংশোধিত সময়সূচি**

ঢাকা, ২৪ শ্রাবণ (৮ আগস্ট) :

 যথাযথ মর্যাদা ও ধর্মীয় ভাবগাম্ভীর্য পরিবেশে আগামী ১২ আগস্ট সোমবার সারাদেশে পবিত্র ঈদুল আজহা উদযাপিত হবে। পবিত্র ঈদুল আজহা উপলক্ষে জাতীয় ঈদগাহ ময়দানে দেশের প্রধান ঈদ জামাআত সকাল ৮ টায় অনুষ্ঠিত হবে।

 জাতীয় ঈদগাহে ঈদুল আজহার নামাজে ইমামতি করবেন বায়তুল মুকাররম জাতীয় মসজিদের সিনিয়র পেশ ইমাম হাফেজ মুফতি মাওলানা মিজানুর রহমান। বিকল্প ইমাম হিসেবে উপস্থিত থাকবেন ইসলামিক ফাউন্ডেশনের উপ-পরিচালক ড. মাওলানা মুশতাক আহমদ।

 পবিত্র ঈদুল আজহা উপলক্ষে বায়তুল মুকাররম জাতীয় মসজিদে পর্যায়ক্রমে ৫টি ঈদ জামাআত অনুষ্ঠিত হবে। প্রথম জামাআত সকাল ৭টা, দ্বিতীয় জামাআত সকাল ৮টা, তৃতীয় জামাআত সকাল ৯টা, চতুর্থ জামাআত সকাল ১০টা এবং পঞ্চম ও সর্বশেষ জামাআত সকাল ১০.৪৫ টায় ঈদুল আজহার নামাজ অনুষ্ঠিত হবে।

#

শায়লা/অনসূয়া/জসীম/আসমা/২০১৯/১৬০০ ঘণ্টা

তথ্যবিবরণী নম্বর : ২৯৫৩

 নিরাপদ জ্বালানি ও জ্বালানির নিরাপত্তা নিশ্চিত করার প্রচেষ্টা অব্যাহত রয়েছে

 -বিদ্যুৎ প্রতিমন্ত্রী

**ঢাকা, ২৪ শ্রাবণ (৮ আগস্ট) :**

বিদ্যুৎ, জ্বালানি ও খনিজ সম্পদ প্রতিমন্ত্রী নসরæল হামিদ বলেছেন, নিরাপদ জ্বালানি ও জ্বালানির নিরাপত্তা নিশ্চিত করার প্রচেষ্টা অব্যাহত রয়েছে। দেশের সর্বত্র গ্যাস ও অন্যান্য জ্বালানি নিরবচ্ছিন্নভাবে সরবরাহ করার উদ্যোগ চলমান রয়েছে। তিনি বলেন, জ্বালানির সাশ্রয়ী কার্যক্রম এবং দক্ষতা অর্জনে আরো কাজ করার সুযোগ রয়েছে।

**প্রতিমন্ত্রী বৃহস্পতিবার** বিদ্যুৎ, জ্বালানি ও খনিজ সম্পদ মন্ত্রণালয়ে জাতীয় জ্বালানি নিরাপত্তা দিবস-২০১৯ উপলক্ষে আয়োজিত সংবাদ সম্মেলনে এসব কথা বলেন।

নসরæল হামিদ বলেন, পরিবেশসম্মত স্থানীয়দের সাথে নিয়ে কয়লা উত্তোলন লাভজনক কী না তাও বিবেচনা করা হচ্ছে। ঢাকা শহরের পাইপলাইনে গ্যাস লিকেজ ও অন্যান্য অবচয় রোধে তিতাসের পাইপলাইন নতুন করে স্থাপন করা হবে। স্ক্যাডা ও ইআরপিসহ আধুনিক প্রযুক্তির ব্যবহার বাড়াতে নির্দেশ দেয়া হয়েছে। ইতোমধ্যে কয়েকটি প্রতিষ্ঠানে স্ক্যাডা ও ইআরপি নেয়া হয়েছ।

প্রতিমন্ত্রী বলেন, অফশোর ও অনশোরে গ্যাস-তেল অনুসন্ধান কার্যক্রম বাড়ানো হয়েছে। অফশোর ও অনশোরের জন্য মডেল পিএসসি-২০১৯ ও সমুদ্রের Multi-Client সার্ভে করার কাজও চূড়ান্ত পর্যায়ে।

জ্বালানি ও খনিজ সম্পদ বিভাগের সচিব আবু হেনা মোঃ রাহমাতুল মুনিম এ সময় উপস্থিত ছিলেন।

 #

আসলাম/অনসূয়া/পরীক্ষিৎ/রবি/জসীম/কুতুব/২০১৯/১৬৪০ ঘণ্টা

তথ্যবিবরণী নম্বর : ২৯৫২

**সমূদ্র বন্দরসমূহে তিন নম্বর সতর্ক সংকেত বহাল**

**ঢাকা, ২৪ শ্রাবণ (৮ আগস্ট) :**

 **ভারতের** উড়িষ্যা-পশ্চিমবঙ্গ উপকূল অবস্থানরত মৌসুমী নিম্নচাপের কারণে বাংলাদেশের উপকূলীয় এলাকায়, উত্তর বঙ্গোপসাগর এবং সমুদ্র বন্দরসমূহের ওপর দিয়ে ঝড়ো হাওয়া বয়ে যেতে পারে। চট্টগ্রাম, কক্সবাজার, মংলা ও পায়রা সমুদ্র বন্দরসমূহকে তিন নম্বর (পুনঃ) তিন নম্বর স্থানীয় সতর্ক সংকেত দেখিয়ে যেতে বলা হয়েছে।

 উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরবর্তী নির্দেশ না দেয়া পর্যন্ত উপকূলের কাছাকাছি থেকে সাবধানে চলাচল করতে হবে।

 মৌসুমী নিম্নচাপটি আরো উত্তর-পশ্চিম দিকে অগ্রসর হয়ে বর্তমানে ভারতের ঝাড়খণ্ড ও তৎসংলগ্ন এলাকায় স্থল মৌসুমী নিম্নচাপ হিসেবে অবস্থান করছে। এটি আরো পশ্চিম-উত্তরপশ্চিম দিকে অগ্রসর হয়ে ক্রমশঃ দুর্বল হয়ে যেতে পারে। এর প্রভাবে উত্তর বঙ্গোপসাগর এবং বাংলাদেশ উপকূলীয় এলাকায় বায়ুচাপের তারতম্যের আধিক্য বিরাজ করছে এবং গভীর সঞ্চারণশীল মেঘমালা সৃষ্টি অব্যাহত আছে।

 দুর্যোগ ব্যবস্থাপনা ও ত্রাণ মন্ত্রণালয়ের আবহাওয়ার বিশেষ বিজ্ঞপ্তিতে এ তথ্য প্রকাশ করেছে।

#

**কাদের/অনসূয়া/**পরীক্ষিৎ/**রবি/আসমা/২০১৯/**১৫৩০  **ঘণ্টা**

**তথ্যবিবরণী নম্বর : ২৯৫১**

ঈদের ছুটিতে সরকারি অফিসে ডেঙ্গু প্রতিরোধ কার্যক্রম তদারকি

**ঢাকা, ২৪ শ্রাবণ (৮ আগস্ট) :**

 **আগামী ১২ আগস্ট পবিত্র ঈদুল আজহার ছুটির সঙ্গে জাতীয় শোক দিবস ও ৯ আগস্ট হতে ১৭ আগস্ট পর্যন্ত (১৪ আগস্ট ব্যতীত) সাপ্তাহিক ছুটি মিলিত হওয়ায় দীর্ঘ দিনের ছুটিতে সরকারি অফিসসমূহ বন্ধ থাকবে। এসময় উক্ত অফিসসমূহ ও ভবনের আশেপাশে বৃষ্টির পানি জমে এডিস মশার বংশ বিস্তার বৃদ্ধির আশু সম্ভাবনা রয়েছে।**

 **এ প্রেক্ষিতে ডেঙ্গু প্রতিরোধের অংশ হিসেবে এডিস মশা ও লার্ভা নিধন কার্যক্রম নজরদারিতে রাখার জন্য বিভিন্ন মন্ত্রণালয়/বিভাগ ও আওতাধীন অধিদপ্তর/পরিদপ্তর/সংস্থাকে নির্দেশনা প্রদানসহ স্ব স্ব অফিসে তদারকির প্রয়োজনীয় ব্যবস্থা গ্রহণের জন্য মন্ত্রিপরিষদ বিভাগের এক অফিস আদেশে জানানো হয়েছে।**

#

হাসান/অনসূয়া/পরীক্ষিৎ/জসীম/আসমা/২০১৯/১৪২১ ঘণ্টা

তথ্যবিবরণী নম্বর : ২৯৫০

মশা নিধনে স্থানীয় সরকার বিভাগের সমন্বিত উদ্যোগ

**নিয়ন্ত্রণ সেল, ওয়ার্ডভিত্তিক তদারকি কর্মকর্তা, কীটনাশক ক্রয় কমিটি**

ঢাকা, ২৪ শ্রাবণ (৮ আগস্ট) :

 মশক নিধন অভিযান যথাযথ বাস্তবায়ন, সমন্বয় সাধন ও নিবিড় তদারকির জন্য ঢাকা উত্তর সিটি কর্পোরেশন ও ঢাকা দক্ষিণ সিটি কর্পোরেশনের প্রতিটি ওয়ার্ডে ১ জন করে ১২৯ জন কর্মকর্তাকে দায়িত্ব দেয়া হয়েছে। ইতোমধ্যে ঢাকা উত্তর সিটি কর্পোরেশন কীটনাশক ক্রয় সংক্রান্ত ১০ সদস্যবিশিষ্ট কারিগরি কমিটি গঠন করেছে। স্থানীয় সরকার বিভাগও মশক নিধন ওষুধের কার্যকারিতা নিশ্চিতকরণে ৭ সদস্য বিশিষ্ট কারিগরি কমিটি গঠন করেছে।

 দেশব্যাপী মশক নিধন কার্যক্রম তদারকি আরো কায©ক্রম করার লক্ষ্যে স্থানীয় সরকার বিভাগে ১৬ জুলাই থেকে একটি নিয়ন্ত্রণ সেল খোলা হয়েছে। যুগ্মসচিব পর্যায়ের ৮ জন কর্মকর্তাকে ৮টি বিভাগের দায়িত্ব দেয়া হয়েছে। নিয়ন্ত্রণ সেলের ফোন নম্বর : ৯৫৭৩৬২৫। পাশাপাশি মন্ত্রণালয় ২৫ জুলাই থেকে মশক নিধন ও পরিচ্ছন্নতা অভিযান শুরু করেছে।

 দুই সিটি কর্পোরেশন ঢাকা শহরে এডিস মশার প্রজননস্থল সনাক্তকরণে মোবাইল কোর্ট পরিচালনা করছে। সিটি কর্পোরেশন বিভিন্ন শিক্ষা প্রতিষ্ঠানে বিনামূল্যে অ্যারোসল স্প্রে বিতরণের পাশাপাশি ঢাকা ছাড়ার প্রাক্কালে সকল যানবাহনে কীটনাশক স্প্রে করছে। স্থানীয় সরকার বিভাগ হতে মশক নিধন কার্যক্রম পরিচালনার জন্য ইতোমধ্যে দেশের সিটি কর্পোরেশনসমূহের অনুকূলে ২১ দশমিক ৫০ কোটি ও পৌরসভাসমূহের অনুকূলে ৩০ কোটি টাকা থোক বরাদ্দ দেওয়া হয়েছে।

 এছাড়া স্থানীয় সরকার বিভাগ ও দুই সিটি কর্পোরেশনের কর্মকর্তা-কর্মচারীদের সাপ্তাহিক ছুটি ও সাধারণ ছুটি বাতিল করা হয়েছে।

#

মাহমুদুল/অনসূয়া/পরীক্ষিৎ/জসীম/আসমা/২০১৯/১৩৩১ ঘণ্টা

**তথ্যবিবরণী নম্বর: ২৯৪৯**

জাতীয় জ্বালানি নিরাপত্তা দিবসে প্রধানমন্ত্রীর বাণী

**ঢাকা, ২৪ শ্রাবণ (৮ আগস্ট):**

 **প্রধানমন্ত্রী শেখ হাসিনা জাতীয় জ্বালানি নিরাপত্তা দিবস** **উপলক্ষে নিম্নোক্ত বাণী প্রদান করেছেন :**

 **"জ্বালানি নিরাপত্তা অর্জনে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের ঐতিহাসিক পদক্ষেপকে স্মরণীয় করে রাখার জন্য ৯ আগস্ট ‘জাতীয় জ্বালানি নিরাপত্তা দিবস-২০১৯’ পালন করা হচ্ছে জেনে আমি আনন্দিত।**

 **স্বাধীন ও সার্বভৌম বাংলাদেশের স্থপতি, স্বনির্ভর বাংলাদেশের স্বপ্নদ্রষ্টা জাতির পিতা বঙ্গবন্ধু শেখ মুজিবুর রহমান স্বাধীনতার পর জাতীয় অগ্রগতির লক্ষ্যে যে সকল দূরদর্শী সিদ্ধান্ত গ্রহণ করেছিলেন তন্মধ্যে জাতীয় জ্বালানি নিরাপত্তার বিষয়টি নিশ্চিতকরণ ছিল অন্যতম। দেশের অর্থনীতির ভিতকে মজবুত করে সোনার বাংলা গড়ার প্রত্যয়ে জ্বালানি নিরাপত্তা নিশ্চিতকল্পে বঙ্গবন্ধু ১৯৭৫ সালের ৯ আগস্ট তৎকালীন ব্রিটিশ তেল কোম্পানি শেল অয়েল এর নিকট থেকে ৫টি গ্যাসক্ষেত্র নামমাত্র মূল্যে ক্রয় করে রাষ্ট্রীয় মালিকানায় হস্তান্তরের কার্যক্রম সম্পন্ন করেন। সেই থেকে তুলনামূলক সাশ্রয়ী জ্বালানির উৎপাদক হিসেবে এ গ্যাসক্ষেত্রগুলো অদ্যাবধি দেশের অর্থনৈতিক বিকাশে এবং জ্বালানি নিরাপত্তার ক্ষেত্রে অনবদ্য ভূমিকা রেখে চলছে।**

 **বঙ্গবন্ধুর জ্বালানি নীতি অনুসরণ করে বর্তমান সরকার দেশের জ্বালানি নিরাপত্তা নিশ্চিতকরণ, নতুন নতুন জ্বালানির উৎস উদ্ভাবন, জ্বালানি সমৃদ্ধ দেশসহ আঞ্চলিক সহযোগিতা সম্প্রসারণের মাধ্যমে দেশকে উন্নয়নের দিকে এগিয়ে নিয়ে যাচ্ছে। ২০০৯ সালের জানুয়ারিতে গ্যাস উৎপাদনের পরিমাণ ছিল দৈনিক ১ হাজার ৭৪৪ মিলিয়ন ঘনফুট। আমাদের সরকারের সময়ে বিভিন্নমুখী উদ্যোগ গ্রহণ ও সফল বাস্তবায়নের ফলে দেশীয় উৎপাদিত গ্যাস ও আমদানিকৃত এলএনজিসহ বর্তমানে ন্যূনতম গ্যাস সরবরাহ দৈনিক
৩ হাজার ২৫০ মিলিয়ন ঘনফুটে উন্নীত হয়েছে। ফলে বিদ্যুৎ, ক্যাপটিভ পাওয়ার, সার, শিল্প, গৃহস্থালি, সিএনজি, ব্যবসা-বাণিজ্যে বর্ধিত হারে নিরবচ্ছিন্নভাবে গ্যাস সরবরাহ করা সম্ভব হচ্ছে, যা সামগ্রিক অর্থনৈতিক উন্নয়নে অব্যাহতভাবে গুরুত্বপূর্ণ ভূমিকা
রেখে চলেছে।**

 **আওয়ামী লীগ সরকারের সময়ে সুন্দলপুর, শ্রীকাইল, রূপগঞ্জ ও ভোলা নর্থ নামে মোট ৪টি নতুন গ্যাসক্ষেত্র আবিস্কৃত হওয়ায় বর্তমানে গ্যাসক্ষেত্রের সংখ্যা ২৭ এ উন্নীত হয়েছে। বাপেক্স এর কারিগরি সক্ষমতা বৃদ্ধিতে গভীর কূপ খননের ক্ষমতাসম্পন্ন ৪টি আধুনিক প্রযুক্তিসম্পন্ন রিগ ক্রয় ও ১টি রিগ পুনর্বাসন করাসহ অনুসন্ধান কার্যক্রম পরিচালনার জন্য প্রয়োজনীয় বিভিন্ন যন্ত্রাংশ ক্রয় করা হয়েছে। গ্যাস সঞ্চালন পাইপলাইনে গ্যাসের চাপ সমুন্নত রাখতে ৩টি গ্যাস কম্প্রেসার স্টেশন (মুচাই, আশুগঞ্জ ও এলেঙ্গা) স্থাপন করা হয়েছে। গ্যাস নেটওয়ার্ক রাজশাহীতে সম্প্রসারণ করা হয়েছে।**

 **আমরা জ্বালানি নিরাপত্তা নিশ্চিত করতে দেশজ প্রাকৃতিক গ্যাস ও কয়লার ব্যবহারের পাশাপাশি ভাসমান এলএনজি টার্মিনালের মাধ্যমে এলএনজি আমদানি করে গ্যাসের ঘাটতি পূরণসহ বিভিন্ন উন্নয়নমূলক পরিকল্পনা গ্রহণ ও বাস্তবায়ন করছি, যা জ্বালানি নিরাপত্তায় এটি মাইলফলক হয়ে থাকবে। ২০৪১ সাল পর্যন্ত গ্যাসের চাহিদার ওপর ভিত্তি করে স্থলভিত্তিক এলএনজি টার্মিনাল স্থাপনের পরিকল্পনাও গ্রহণ করা হয়েছে।**

 **আমরা ভারত ও মিয়ানমারের সাথে সমুদ্র বিরোধ নিষ্পত্তির মাধ্যমে বঙ্গোপসাগরের বিশাল সমুদ্র এলাকায় গ্যাস ও তেল অনুসন্ধান এবং উৎপাদন কার্যক্রম হাতে নিয়েছি। ‘ব্লু-ইকোনমি সেল’ গঠন এবং স্বাক্ষরিত পিএসসির আওতায় বর্তমানে অগভীর সমুদ্রের ৩টি ব্লকে এবং গভীর সমুদ্রের ১টি ব্লকে ৫টি আন্তর্জাতিক তেল কোম্পানি একক ও যৌথভাবে তেল-গ্যাস অনুসন্ধান কাজে নিয়োজিত রয়েছে। সমুদ্রাঞ্চলে তেল ও গ্যাস অনুসন্ধানে অধিক বিনিয়োগ আকর্ষণের জন্য** '2D **নন-এক্সক্লুসিভ মাল্টি-ক্লায়েন্ট সিসমিক সার্ভে' কার্যক্রম হাতে নেয়া হয়েছে।**

 **এসব উদ্যোগ বর্তমান সরকারের রূপকল্প অনুযায়ী বাংলাদেশকে ২০৪১ সালের মধ্যে উন্নত দেশে পরিণত করার ক্ষেত্রে বিশেষ অবদান রাখবে। আসুন আমরা সবাই এসব উদ্যোগকে সমর্থন, শক্তিশালী ও বাস্তবায়ন করি।**

 **আমি 'জাতীয় জ্বালানি নিরাপত্তা দিবস-২০১৯' উপলক্ষে গৃহীত সকল কর্মসূচির সাফল্য কামনা করছি।**

**জয় বাংলা, জয় বঙ্গবন্ধু**

**বাংলাদেশ চিরজীবী হোক।"**

**#**

**ইমরুল/অনসূয়া/রবি/শামীম/২০১৯/১২৩০ ঘণ্টা**

**তথ্যবিবরণী নম্বর : ২৯৪৮**

জাতীয় জ্বালানি নিরাপত্তা দিবসে রাষ্ট্রপতির বাণী

**ঢাকা, ২৪ শ্রাবণ (৮ আগস্ট) :**

 **রাষ্ট্রপতি মোঃ আবদুল হামিদ 'জাতীয় জ্বালানি নিরাপত্তা দিবস ২০১৯' উপলক্ষে নিম্নোক্ত বাণী প্রদান করেছেন :**

 **"বিদ্যুৎ, জ্বালানি ও খনিজ সম্পদ মন্ত্রণালয়ের উদ্যোগে প্রতি বছরের ন্যায় এবারও ‘জাতীয় জ্বালানি নিরাপত্তা দিবস ২০১৯’ পালিত হচ্ছে জেনে আমি আনন্দিত। বিশ্বব্যাপী ক্রমবর্ধমান জ্বালানি চাহিদার প্রেক্ষাপটে জ্বালানি ব্যবহারে জনগণকে সাশ্রয়ী ও সচেতন করে তুলতে এ উদ্যোগ সহায়ক হবে বলে আমি মনে করি।**

 **জ্বালানি ও বিদ্যুৎ অর্থনীতির মূল চালিকাশক্তি। দেশের কৃষি, শিল্প, সেবাখাতসহ দৈনন্দিন জীবনে তেল, গ্যাস, বিদ্যুৎ ও জ্বালানি সম্পদের রয়েছে ব্যাপক চাহিদা। এর প্রেক্ষিতে সরকার জ্বালানি ও বিদ্যুৎ খাতের উন্নয়নকে অগ্রাধিকার প্রদান করেছে। জাতির পিতা বঙ্গবন্ধু শেখ মুজিবুর রহমান সদ্য স্বাধীন দেশের জ্বালানি নিরাপত্তা নিশ্চিতকল্পে ১৯৭৫ সালে ব্রিটিশ তেল কোম্পানি শেল অয়েল এর নিকট হতে স্বল্পমূল্যে ৫টি গ্যাসক্ষেত্রের মালিকানা রাষ্ট্রের অনুকূলে গ্রহণের পদক্ষেপ নেন। এ সকল গ্যাসক্ষেত্রে উৎপাদিত প্রাকৃতিক গ্যাস ও উপজাত তেল আজ অবধি দেশের জ্বালানি চাহিদা পূরণে গুরুত্বপূর্ণ অবদান রেখে চলেছে।**

 **দেশের অর্থনৈতিক প্রবৃদ্ধির সূচকের ঊর্ধ্বগতি নিশ্চিত করতে হলে নিরবচ্ছিন্ন জ্বালানির যোগান একটি অতি গুরুত্বপূর্ণ পূর্বশর্ত। সরকার দেশজ প্রাকৃতিক গ্যাস ও কয়লার উৎপাদন বৃদ্ধির লক্ষ্যে যথোপযুক্ত পরিকল্পনা গ্রহণ ও বাস্তবায়ন করছে। ক্রমবর্ধমান জ্বালানি চাহিদা পূরণে তরলীকৃত প্রাকৃতিক গ্যাস (এলএনজি) আমদানিসহ বিভিন্ন পদক্ষেপ গ্রহণ করা হয়েছে। পাশাপাশি সৌরশক্তিসহ নবায়নযোগ্য জ্বালানি ব্যবহারে সরকারের প্রচেষ্টা আন্তর্জাতিক অঙ্গনেও ব্যাপকভাবে প্রশংসিত হয়েছে। বাংলাদেশে সৌরশক্তি, বায়ু ও সামুদ্রিক জোয়ার-ভাটার শক্তিকে কাজে লাগিয়ে বিদ্যুৎ উৎপাদনের ব্যাপক সম্ভাবনা রয়েছে। দেশের জ্বালানি নিরাপত্তা নিশ্চিতকল্পে অভ্যন্তরীন উৎস থেকে জীবাশ্ম জ্বালানির উৎপাদন বৃদ্ধির পাশাপাশি নবায়নযোগ্য জ্বালানির ব্যবহার বৃদ্ধিতে সংশ্লিষ্ট সকল প্রতিষ্ঠান জোরদার প্রচেষ্টা চালাবে - এ প্রত্যাশা করছি।**

 **প্রাকৃতিক গ্যাস জ্বালানির অন্যতম উৎস, তবে তা অফুরন্ত নয়। অর্থনৈতিক প্রবৃদ্ধি অর্জনে প্রাকৃতিক গ্যাসসহ সকল প্রাথমিক জ্বালানির নিরাপদ, সাশ্রয়ী ও সর্বোত্তম ব্যবহার নিশ্চিতকরণ এবং অপচয় রোধে আমি সকলকে আরও যত্নবান হওয়ার আহ্বান জানাচ্ছি। এ বিষয়ে জনসচেতনতা সৃষ্টিতে 'জাতীয় জ্বালানি নিরাপত্তা দিবস-২০১৯' গুরত্বপূর্ণ ভূমিকা পালন করবে বলে আমার বিশ্বাস।**

 **খোদা হাফেজ, বাংলাদেশ চিরজীবী হোক।”**

#

**আজাদ/অনসূয়া/রবি/আসমা/২০১৯/১৩০০ ঘণ্টা**

তথ্যবিবরণী নম্বর : ২৯৪৭

**মক্কায় হাজিদের খোঁজখবর নিয়েছেন ধর্ম প্রতিমন্ত্রী**

ঢাকা, ২৪ শ্রাবণ (৮ আগস্ট):

 মক্কায় বাংলাদেশি হাজিদের খোঁজখবর নিয়েছেন ধর্ম প্রতিমন্ত্রী শেখ মোহাম্মদ আব্দুল্লাহ।

 ধর্ম প্রতিমন্ত্রী আজ মক্কায় একটি বাড়ি ও ক্লিনিক পরিদর্শনকালে হাজিদের সাথে কুশল বিনিময় এবং চিকিৎসা ব্যবস্থা নিয়ে ডাক্তার ও রোগীদের সাথে কথা বলেন। হাজিরা এসময় ধর্ম প্রতিমন্ত্রীর কাছে এ বছরের হজ ব্যবস্থাপনায় সন্তোস প্রকাশ করেন ।

 মক্কায় সরকারি ব্যবস্থাপনায় বাংলাদেশি হাজিদের জন্য ভাড়া করা ৯ নম্বর বাড়িতে প্রায় ১ হাজার ৩৫ জন হাজি অবস্থান করছেন। এর নীচ তলায় বাংলাদেশ থেকে আসা চিকিৎসকদের ব্যবস্থাপনায় একটি ক্লিনিকও স্থাপন করা হয়েছে। সেখানে ২৪ ঘন্টা বাংলাদেশি হাজিদের সব ধরণের চিকিৎসা সেবা দেয়া হচ্ছে।

#

সৈকত/অনসূয়া/জসীম/রেজ্জাকুল/শামীম/২০১৯/১১৪২ ঘণ্টা

**তথ্যবিবরণী নম্বর : ২৯৪৬**

**বাংলাদেশ ভারতের মধ্যে স্বরাষ্ট্রমন্ত্রী পর্যায়ের ৭ম বৈঠক অনুষ্ঠিত**

দিল্লী, ২৪ শ্রাবণ ( ৮আগস্ট) :

 বাংলাদেশ ও ভারতের মধ্যে স্বরাষ্ট্রমন্ত্রী পর্যায়ের ৭ম বৈঠক গতকাল ভারতের রাজধানী দিল্লীতে অনুষ্ঠিত হয়। এতে বাংলাদেশের ১৬ সদস্যের প্রতিনিধিদলের নেতৃত্ব দেন স্বরাষ্ট্রমন্ত্রী আসাদুজ্জামান খান ও ভারতের পক্ষে স্বরাষ্ট্রমন্ত্রী অমিত শাহ্।

 দিল্লীতে ভারতের স্বরাষ্ট্র মন্ত্রণালয়ের সম্মেলন কক্ষে অনুষ্টিত আলোচনা সভার শুরুতে বাংলাদেশের স্বরাষ্ট্রমন্ত্রী আসাদুজ্জামান খান ভারতের সাবেক পররাষ্ট্রমন্ত্রী সুষমা স্বরাজের অকাল মৃত্যুতে গভীর শোক প্রকাশ করেন।

 ভারতের স্বরাষ্ট্রমন্ত্রী দ্বিতীয় বারের মত দায়িত্বপ্রাপ্ত হওয়ায় বাংলাদেশের স্বরাষ্ট্রমন্ত্রীকে অভিনন্দিত করেন। তিনি প্রধানমন্ত্রী শেখ হাসিনা সরকারের উন্নয়নমূলক কাজে ভারত সরকারের সর্বাত্মক সহযোগিতা প্রদান করার প্রত্যয় ব্যক্ত করেন।

 নিরাপত্তা এবং সীমান্ত ব্যবস্থাপনাসহ সকল বিষয়ে দু'দেশ অতীতের যে কোন সময়ের চেয়ে বর্তমানে অত্যন্ত ঘনিষ্ঠভাবে কাজ করছে বলে সভায় সন্তোষ প্রকাশ করেন। কার্যকর সীমান্ত ব্যবস্থাপনায় তাদের প্রতিশ্রুতির কথা পুনর্ব্যক্ত করেন এবং এ উদ্দেশ্যে দুই দেশের সীমান্তরক্ষা বাহিনীর পারস্পরিক সহযোগিতার মাধ্যমে কাজ করার উপর গুরুত্ব দেন। বাংলাদেশের সীমানা/ভূমি ব্যাবহার করে কোন সন্ত্রাসী, জঙ্গী, ও বিদ্রোহী গোষ্ঠী যাতে ভারতসহ অন্য কোন দেশের ক্ষতি সাধন করতে না পারে সে বিষয়ে বাংলাদেশের গৃহীত নীতির ভূয়সী প্রশংসা করেন ভারতের স্বরাষ্ট্রমন্ত্রী অমিত শাহ্।

 সভায় মাদক পাচার ও চোরাচালান প্রতিরোধে উভয় দেশ যৌথভাবে কাজ করবে বলে সিদ্ধান্ত হয়। এ ছাড়া আইন শৃঙ্খলা রক্ষায় বাংলাদেশ ও ভারতের পুলিশ বাহিনীর মধ্যে সহযোগিতার বিষয়ে উভয় পক্ষ সম্মত হয়। আন্ত:সীমান্ত অপরাধ দমনের প্রয়োজনীয়তার কথা দুই মন্ত্রী পুনর্ব্যক্ত করেন।

 ভারতের স্বরাষ্ট্রমন্ত্রী বাংলাদেশের স্বরাষ্ট্রমন্ত্রীকে বাংলাদেশে আশ্রয় নেয়া মায়ানমার নাগরিকদেরকে নিরাপদে ও দ্রুত স্বদেশ প্রত্যাবসানে সহযোগিতার আশ্বাস দেন। ২০১৭ সাল থেকে বাংলাদেশে আশ্রয় নেয়া মায়ানমার নাগরিকদের মানবিক সহযোগিতা প্রদান করায় বাংলাদেশ সরকারের পক্ষ থেকে স্বরাষ্ট্রমন্ত্রী ভারত সরকারকে ধন্যবাদ জানান।

 উভয় মন্ত্রী বাংলাদেশ ও ভারতের মধ্যে চমৎকার বন্ধুত্বপূর্ণ দ্বিপাক্ষিক সম্পর্ক ভবিষ্যতে আরো বৃদ্ধি পাবে বলে আশাবাদ ব্যক্ত করেন। স্বরাষ্ট্রমন্ত্রী বৈঠক শেষে ভারতের স্বরাষ্ট্রমন্ত্রী অমিত শাহকে বাংলাদেশ ভ্রমণের আমন্ত্রণ জানান।

 বাংলাদেশ দলের অন্যান্যরা হলেন ভারতে নিযুক্ত বাংলাদেশের হাই কমিশনার সৈয়দ মোয়াজ্জেম আলী, জননিরাপত্তা বিভাগের সচিব মোস্তাফা কামাল উদ্দীন, সুরক্ষাসেবা বিভাগের সচিব মোঃ শহিদুজ্জামান, আইজিপি ড.
মোঃ জাবেদ পাটোয়ারী, বিজিবির মহাপরিচালক মেজর জেনারেল সাফিনুল ইসলাম, পাসপোর্ট ও ইমিগ্রেশন অধিদপ্তরের মহাপরিচালক মেজর জেনারেল সোহাইল হোসেন খান, মাদকদ্রব্য নিয়ন্ত্রণ অধিদপ্তরের মহাপরিচালক জামাল উদ্দীন আহম্মেদ, জননিরাপত্তা বিভাগের অতিরিক্ত সচিব মোঃ আবুবকর সিদ্দীক, প্রধানমন্ত্রী কার্যালয়ের মহাপরিচালক নীলিমা আক্তার, জননিরাপত্তা বিভাগের যুগ্মসচিব ড. মোঃ হারুন-অর-রশিদ বিশ্বাস, পররাষ্ট্র মন্ত্রণালয়ের মহাপরিচালক জনাব
মোঃ তারেক প্রমুখ।

 ভারতের পক্ষে অন্যান্যদের মধ্যে ছিলেন স্বরাষ্ট্র প্রতিমন্ত্রী শ্রী জি কিষাণ রেড্ডি, ইউনিয়ন স্বরাষ্ট্র সচিব রাজিব গৌভা ও সীমান্ত ব্যবস্থাপনা সচিব বি আর শর্মা প্রমুখ।

#

অপু/আকতারুল/আব্বাস/২০১৯/১:৫০ঘণ্টা